text:
 EUROPSKA
 KOMISIJA
 Bruxelles, 29.5.2015.
 COM(2015) 226 final
 ANNEX 1
 PRILOG
 Prijedlogu Odluke Vijeća
 o sklapanju Okvirnog sporazuma o partnerstvu i suradnji između Europske unije i
 njezinih država članica, s jedne strane, i Mongolije, s druge strane
 HR HR
 ---pagebreak--- PRILOG
 Okvirni sporazum o partnerstvu i suradnji između Europske unije i njezinih država
 članica, s jedne strane, i Mongolije, s druge strane
 EUROPSKA UNIJA, dalje u tekstu „Unija”,
 i
 KRALJEVINA BELGIJA,
 REPUBLIKA BUGARSKA,
 ČEŠKA REPUBLIKA,
 KRALJEVINA DANSKA,
 SAVEZNA REPUBLIKA NJEMAČKA,
 REPUBLIKA ESTONIJA,
 IRSKA,
 HELENSKA REPUBLIKA,
 KRALJEVINA ŠPANJOLSKA,
 FRANCUSKA REPUBLIKA,
 TALIJANSKA REPUBLIKA,
 REPUBLIKA CIPAR,
 REPUBLIKA LATVIJA,
 REPUBLIKA LITVA,
 VELIKO VOJVODSTVO LUKSEMBURG,
 REPUBLIKA MAĐARSKA,
 MALTA,
 KRALJEVINA NIZOZEMSKA,
 REPUBLIKA AUSTRIJA,
 REPUBLIKA POLJSKA,
 HR 2 HR
 ---pagebreak--- PORTUGALSKA REPUBLIKA,
 RUMUNJSKA,
 REPUBLIKA SLOVENIJA,
 SLOVAČKA REPUBLIKA,
 REPUBLIKA FINSKA,
 KRALJEVINA ŠVEDSKA,
 UJEDINJENA KRALJEVINA VELIKE BRITANIJE I SJEVERNE IRSKE,
 ugovorne stranke Ugovora o Europskoj uniji i Ugovora o funkcioniranju Europske unije, dalje
 u tekstu „države članice”,
 s jedne strane, i
 VLADA MONGOLIJE, dalje u tekstu „Mongolija",
 s druge strane,
 dalje u tekstu zajednički „stranke”,
 UZIMAJUĆI U OBZIR tradicionalne veze prijateljstva između stranaka te bliske povijesne,
 političke i gospodarske veze koje ih ujedinjuju,
 BUDUĆI DA stranke pridaju posebnu važnost sveobuhvatnoj prirodi njihova odnosa,
 BUDUĆI DA stranke ovaj Sporazum smatraju dijelom šire i opsežnije veze među njima,
 uspostavljene sporazumima kojih su obje stranke,
 POTVRĐUJUĆI predanost stranaka poštovanju demokratskih načela, vladavine zakona,
 ljudskih prava i temeljnih sloboda, uključujući prava pripadnika manjina, te želju za njihovim
 jačanjem, kako su, među ostalim, utvrđeni u Povelji Ujedinjenih naroda i Općoj deklaraciji
 Ujedinjenih naroda o ljudskim pravima i drugim relevantnim međunarodnim instrumentima
 za ljudska prava,
 POTVRĐUJUĆI svoju privrženost načelima vladavine prava, poštovanja međunarodnog
 prava, dobrog upravljanja i borbe protiv korupcije te svoju želju za promicanjem
 gospodarskog i društvenog napretka svojih naroda, uzimajući u obzir načelo održivog razvoja
 i zahtjeve zaštite okoliša,
 POTVRĐUJUĆI svoju želju za jačanjem suradnje stranaka na temelju tih zajedničkih
 vrijednosti,
 POTVRĐUJUĆI svoju želju za promicanjem gospodarskog i društvenog napretka svojih
 naroda, uzimajući u obzir načelo održivog razvoja u svim njegovim dimenzijama,
 HR 3 HR
 ---pagebreak--- POTVRĐUJUĆI svoju predanost promicanju međunarodnog mira i sigurnosti te sudjelovanju
 u djelotvornom multilateralizmu i mirnom rješavanju sporova, posebno suradnjom u tu svrhu
 u okviru Ujedinjenih naroda,
 POTVRĐUJUĆI svoju želju za poboljšanjem suradnje u političkim i gospodarskim pitanjima,
 kao i u području međunarodne stabilnosti, pravde i sigurnosti kao osnovnog preduvjeta za
 promicanje održivog društvenog i gospodarskog razvoja, iskorjenjivanje siromaštva i
 postizanje milenijskih razvojnih ciljeva,
 BUDUĆI DA stranke terorizam smatraju prijetnjom globalnoj sigurnosti i žele povećati
 intenzitet svojeg dijaloga i suradnje u području borbe protiv terorizma, u skladu s relevantnim
 instrumentima Vijeća sigurnosti UN-a, a posebno s Rezolucijom VSUN-a 1373. U Europskoj
 sigurnosnoj strategiji, koju je donijelo Europsko Vijeće u prosincu 2003., terorizam je
 prepoznat kao ključna prijetnja sigurnosti. U tom je pogledu Europska unije provela ključne
 mjere, uključujući Plan djelovanja za borbu protiv terorizma, donesen 2001. i ažuriran 2004.,
 te značajnu Deklaraciju o borbi protiv terorizma od 25. ožujka 2004., donesenu nakon napada
 u Madridu. Europska unija donijela je i Strategiju EU-a za borbu protiv terorizma u prosincu
 2005.
 IZRAŽAVAJUĆI svoju potpunu predanost sprečavanju i borbi protiv svih oblika terorizma,
 jačanju suradnje u borbi protiv terorizma te borbi protiv organiziranog kriminala,
 BUDUĆI DA stranke ponovno potvrđuju da se učinkovite protuterorističke mjere i zaštita
 ljudskih prava međusobno nadopunjuju i osnažuju,
 POTVRĐUJUĆI da najteža kaznena djela koja se odnose na međunarodnu zajednicu ne smiju
 ostati nekažnjena te da je potrebno osigurati njihov djelotvoran kazneni progon
 poduzimanjem mjera na nacionalnoj razini i povećanjem suradnje na svjetskoj razini,
 UZIMAJUĆI U OBZIR da su uspostava i učinkovito funkcioniranje Međunarodnog kaznenog
 suda važni za postizanje mira i međunarodne pravde te da je Vijeće Europske unije 16. lipnja
 2003. donijelo Zajedničko stajalište o Međunarodnom kaznenom sudu, nakon kojeg je
 uslijedio akcijski plan donesen 4. veljače 2004.,
 BUDUĆI DA obje stranke smatraju da širenje oružja za masovno uništenje i sredstava
 njegove dostave predstavljaju ozbiljnu prijetnju međunarodnoj sigurnosti te žele ojačati svoj
 dijalog i suradnju u tom području. Donošenjem Rezolucije 1540 Vijeća sigurnosti UN-a
 konsenzusom naglašena je predanost cijele međunarodne zajednice borbi protiv širenja oružja
 za masovno uništenje. Vijeće Europske unije donijelo je 17. studenoga 2003. politiku EU-a o
 uključivanju politika neširenja oružja u odnose EU-a s trećim zemljama. Europsko vijeće
 također je 12. prosinca 2003. donijelo strategiju borbe protiv širenja oružja,
 BUDUĆI DA je Europsko vijeće izjavilo da malo i lako oružje predstavlja sve veću prijetnju
 miru, sigurnosti i razvoju te je 13. siječnja 2006. donijelo strategiju suzbijanja nezakonitog
 prikupljanja malog i lakog oružja i pripadajućeg streljiva. U okviru te strategije Europsko
 vijeće naglasilo je potrebu za osiguravanjem sveobuhvatnog i dosljednog pristupa sigurnosnoj
 i razvojnoj politici,
 IZRAŽAVAJUĆI svoju potpunu predanost promicanju svih aspekata održivog razvoja,
 uključujući zaštitu okoliša i učinkovitu suradnju u borbi protiv klimatskih promjena,
 HR 4 HR
 ---pagebreak--- sigurnosti hrane te učinkovitom promicanju i provedbi međunarodno priznatih standarda rada
 i socijalnih standarda,
 NAGLAŠAVAJUĆI važnost produbljivanja odnosa i suradnje u područjima kao što su
 ponovni prihvat, azil i vizna politika, te zajedničkog rješavanja migracija i trgovanja ljudima,
 PONOVNO ISTIČUĆI važnost trgovine, a posebno trgovine sirovinama, za svoje bilateralne
 odnose te naglašavajući svoj rad na usuglašavanju o posebnim pravilima za sirovine u
 Pododboru za trgovinu i ulaganja,
 NAPOMINJUĆI da se odredbama ovog Sporazuma obuhvaćenima glavom V. trećeg dijela
 Ugovora o funkcioniranju Europske unije obvezuju Ujedinjena Kraljevina i Irska kao posebne
 ugovorne stranke, a ne kao dio Europske unije osim ako je Europska unija zajedno s
 Ujedinjenom Kraljevinom i/ili Irskom obavijestila Mongoliju o tome da je Ujedinjena
 Kraljevina ili Irska obvezana kao dio Europske unije u skladu s Protokolom br. 21 o stajalištu
 Ujedinjene Kraljevine i Irske s obzirom na područje slobode, sigurnosti i pravde priloženom
 Ugovoru o Europskoj uniji i Ugovoru o funkcioniranju Europske unije. Ako Ujedinjena
 Kraljevina i/ili Irska prestanu biti obvezane kao dio Europske unije u skladu s člankom 4.a
 Protokola br. 21, Europska unija zajedno s Ujedinjenom Kraljevinom i/ili Irskom odmah
 obavješćuje Mongoliju o svakoj promjeni njihova stajališta te ih u tom slučaju i dalje
 obvezuju odredbe sporazuma kao samostalne ugovorne stranke. Isto se primjenjuje na Dansku
 u skladu s Protokolom o stajalištu Danske priloženom tim ugovorima,
 POTVRĐUJUĆI svoju predanost poboljšanju postojećeg odnosa radi jačanja međusobne
 suradnje te svoju zajedničku želju za konsolidacijom, produbljivanjem i proširivanjem svojih
 odnosa u područjima od interesa na temelju jednakosti, nediskriminacije i obostrane koristi,
 SPORAZUMJELE SU SE:
 GLAVA I.
 PRIRODA I PODRUČJE PRIMJENE
 ČLANAK 1.
 Opća načela
 1. Poštovanje demokratskih načela i ljudskih prava na način kako je predviđeno
 Univerzalnom deklaracijom o ljudskim pravima i ostalim odgovarajućim
 međunarodnim instrumentima o ljudskim pravima, kao i načela vladavine prava, u
 temeljima je unutarnje i međunarodne politike obiju stranaka i predstavlja bitan
 element ovog Sporazuma.
 2. Stranke potvrđuju svoje zajedničke vrijednosti kako je izraženo u Povelji Ujedinjenih
 naroda.
 3. Stranke potvrđuju svoju predanost promicanju svih aspekata održivog razvoja,
 surađujući u rješavanju izazova klimatskih promjena i globalizacije te postizanju
 razvojnih ciljeva koji su utvrđeni na međunarodnoj razini, uključujući one
 HR 5 HR
 ---pagebreak--- obuhvaćene milenijskim razvojnim ciljevima. Stranke ponovno potvrđuju svoju
 privrženost visokoj razini zaštite okoliša i uključivim socijalnim strukturama.
 4. Stranke ponovno potvrđuju svoju predanost Pariškoj deklaraciji o učinkovitosti
 pomoći iz 2005. i suglasne su jačati suradnju u cilju daljnjeg poboljšanja učinaka
 razvoja.
 5. Stranke ponovno potvrđuju svoju privrženost načelima dobrog upravljanja,
 uključujući neovisnost pravosuđa, i borbi protiv korupcije.
 ČLANAK 2.
 Ciljevi suradnje
 U cilju jačanja bilateralnih odnosa, stranke se obvezuju na sveobuhvatan dijalog i promicanje
 daljnje uzajamne suradnje u svim sektorima od zajedničkog interesa. Njihova će
 nastojanja posebno biti usmjerena na:
 (a) uspostavljanje suradnje u političkim i gospodarskim pitanjima u svim relevantnim
 regionalnim i međunarodnim forumima i organizacijama;
 (b) uspostavljanje suradnje u borbi protiv teških kaznenih djela od međunarodnog
 značaja;
 (c) uspostavljanje suradnje u suzbijanju širenja oružja za masovno uništenje te malog i
 lakog oružja;
 (d) razvoj trgovine i ulaganja između stranaka na njihovu uzajamnu korist;
 uspostavljanje suradnje u svim područjima od zajedničkog interesa povezanima s
 trgovinom i ulaganjima radi olakšavanja tokova trgovine i ulaganja te sprečavanja i
 uklanjanja prepreka trgovini i ulaganjima;
 (e) uspostavljanje suradnje u području pravde, slobode i sigurnosti, uključujući
 vladavinu prava i pravnu suradnju, zaštitu podataka, migracije, krijumčarenje i
 trgovanje ljudima, suzbijanje organiziranog kriminala, terorizam, transnacionalni
 kriminal, pranje novca i nezakonite droge;
 (f) uspostavljanje suradnje u svim ostalim sektorima od zajedničkog interesa, posebno u
 području makroekonomske politike i financijskih usluga, oporezivanja i carina
 uključujući dobro upravljanje u području poreza, industrijskih politika te malih i
 srednjih poduzeća (MSP), informacijskog društva, audiovizualnog sektora i medija,
 znanosti i tehnologije, energetike, prometa, obrazovanja i kulture, zaštite okoliša i
 prirodnih resursa, poljoprivrede i ruralnog razvoja, zdravlja, zapošljavanja te
 socijalnih pitanja i statistike;
 (g) jačanje sudjelovanja obiju stranaka u subregionalnim i regionalnim programima
 suradnje otvorenima sudjelovanju druge stranke;
 (h) pojačanje uloga i profila stranaka u regiji druge stranke;
 (i) promicanje međusobnog razumijevanja naroda suradnjom različitih nevladinih tijela
 kao što su skupine za strateško promišljanje, akademske zajednice, civilno društvo i
 mediji u obliku seminara, konferencija, interakcije mladih i drugih aktivnosti;
 (j) promicanje iskorjenjivanja siromaštva u kontekstu održivog razvoja i postupne
 integracije Mongolije u svjetsko gospodarstvo.
 HR 6 HR
 ---pagebreak--- ČLANAK 3.
 Borba protiv širenja oružja za masovno uništenje
 i sredstava njegove dostave
 1. Stranke smatraju da širenje oružja za masovno uništenje i sredstava njegove dostave
 kako državnim tako i nedržavnim subjektima predstavlja jednu od najozbiljnijih
 prijetnji međunarodnoj stabilnosti i sigurnosti.
 2. Stranke su stoga suglasne surađivati i pridonositi suzbijanju širenja oružja za
 masovno uništenje i sredstava za njegovu dostavu potpunim poštovanjem i
 nacionalnom provedbom svojih postojećih obveza iz međunarodnih ugovora i
 sporazuma o razoružanju i neširenju oružja, kao i ostalih relevantnih međunarodnih
 obveza kao što je Rezolucija 1540 Vijeća sigurnosti UN-a. Stranke su suglasne da je
 ova odredba ključan element Sporazuma.
 3. Stranke su nadalje suglasne surađivati i pridonositi suzbijanju širenja oružja za
 masovno uništenje i sredstava njegove dostave:
 – poduzimanjem mjera za potpisivanje, ratifikaciju ili pristupanje, prema potrebi, te
 potpunu provedbu svih drugih relevantnih međunarodnih instrumenata,
 – uspostavom učinkovitog sustava nacionalne kontrole izvoza, kojim se kontrolira
 izvoz i provoz robe povezane s oružjem za masovno uništenje, uključujući kontrolu
 krajnjeg korištenja tehnologija dvojne namjene u svrhe povezane s oružjem za
 masovno uništenje, te koji sadrži učinkovite sankcije za kršenja kontrole izvoza.
 4. Stranke su suglasne da će uspostaviti redovit politički dijalog kojim će se pratiti i
 konsolidirati ti elementi. Takav dijalog može se odvijati na regionalnoj osnovi.
 HR 7 HR
 ---pagebreak--- ČLANAK 4.
 Malo i lako oružje
 1. Stranke prepoznaju da nezakonita proizvodnja, prijenos i promet malog i lakog
 oružja, uključujući njihovo streljivo, te njihovo pretjerano gomilanje, slabo
 upravljanje, nedovoljno osigurane zalihe i nekontrolirano širenje predstavljaju
 ozbiljnu prijetnju miru i međunarodnoj sigurnosti.
 2. Stranke su sporazumne poštovati i u potpunosti provoditi svoje obveze rješavanja
 pitanja nezakonite trgovine malim i lakim oružjem, uključujući njihovo streljivo,
 prema postojećim međunarodnim sporazumima i rezolucijama Vijeća sigurnosti UN-
 a, kao i svoje obveze u okviru ostalih međunarodnih instrumenata koji se primjenjuju
 u ovom području, kao što je Akcijski program UN-a za sprečavanje, iskorjenjivanje i
 borbu protiv nezakonite trgovine malim i lakim oružjem u svim aspektima.
 3. Stranke se obvezuju surađivati i osigurati koordinaciju, komplementarnost i sinergiju
 u svojim naporima da riješe pitanje nezakonite trgovine malim i lakim oružjem,
 uključujući njihovo streljivo, na globalnoj, regionalnoj, subregionalnoj i nacionalnoj
 razini i sporazumne su uspostaviti redovan politički dijalog kojim će se pratiti i
 konsolidirati ta obveza.
 HR 8 HR
 ---pagebreak--- ČLANAK 5.
 Teška kaznena djela od međunarodnog značaja
 (Međunarodni kazneni sud)
 1. Stranke ponovno potvrđuju da najteža kaznena dijela koja se odnose na
 međunarodnu zajednicu kao cjelinu ne smiju ostati nekažnjena te da je potrebno
 osigurati njihov djelotvoran kazneni progon poduzimanjem mjera na nacionalnoj i
 međunarodnoj razini, prema potrebi, uključujući Međunarodni kazneni sud. Stranke
 smatraju da uspostava i djelotvorno funkcioniranje Međunarodnog kaznenog suda
 predstavljaju važno postignuće za međunarodni mir i pravdu.
 2. Stranke su suglasne surađivati i poduzimati potrebne mjere, prema potrebi, kako bi
 se u potpunosti podržali univerzalnost i cjelovitost Rimskog statuta i povezanih
 instrumenata te su suglasne jačati svoju suradnju s Međunarodnim kaznenim sudom.
 Stranke se obvezuju provoditi Rimski statut i poduzeti potrebne korake za ratifikaciju
 povezanih instrumenata (poput Sporazuma o povlasticama i imunitetima
 Međunarodnoga kaznenog suda).
 3. Stranke su suglasne da bi uzajamni dijalog o tim pitanjima bio koristan.
 HR 9 HR
 ---pagebreak--- ČLANAK 6.
 Suradnja u suzbijanju terorizma
 1. Stranke, ponovno potvrđujući važnost borbe protiv terorizma, i u skladu s
 primjenjivim međunarodnim konvencijama, uključujući međunarodno humanitarno
 pravo i pravo o ljudskim pravima, kao i s njihovim odgovarajućim zakonodavstvom i
 propisima te, uzimajući u obzir Globalnu antiterorističku strategiju UN-a sadržanu u
 Rezoluciji br. 60/288 Opće skupštine UN-a od 8. rujna 2006., suglasne su surađivati
 u sprečavanju i suzbijanju terorističkih aktivnosti.
 2. Stranke to posebno čine:
 (a) u okviru pune provedbe Rezolucija Vijeća sigurnosti UN-a 1373 i 1267 i kasnijih
 rezolucija, uključujući Rezoluciju 1822, kao i drugih relevantnih rezolucija UN-a, i
 svojih odgovarajućih obveza u okviru relevantnih međunarodnih konvencija i
 instrumenata;
 (b) razmjenom informacija o teroristima, terorističkim skupinama i njihovim mrežama
 potpore u skladu s međunarodnim i nacionalnim pravom;
 (c) razmjenom stajališta o sredstvima i metodama korištenima u borbi protiv terorizma,
 uključujući u tehničkim područjima i osposobljavanju, kao i razmjenom iskustava u
 vezi sa sprečavanjem terorizma;
 (d) suradnjom u cilju produbljivanja međunarodnog konsenzusa o borbi protiv
 terorizma, uključujući pravnu definiciju terorističkih činova, a posebno radom na
 sporazumu o Sveobuhvatnoj konvenciji o međunarodnom terorizmu;
 (e) razmjenom relevantnih najboljih praksi u području zaštite ljudskih prava u borbi
 protiv terorizma;
 (f) učinkovitom provedbom i jačanjem suradnje u borbi protiv terorizma u okviru
 ASEM-a.
 HR 10 HR
 ---pagebreak--- GLAVA II.
 BILATERALNA, REGIONALNA I MEĐUANARODNA SURADNJA
 ČLANAK 7.
 Suradnja između Mongolije i EU-a u području načela, normi i standarda
 1. Stranke su suglasne u Mongoliji ostvariti europska zajednička načela, norme i
 standarde te surađivati u promicanju razmjene informacija i razmjeni iskustava u
 cilju uvođenja i provedbe.
 2. Stranke nastoje ojačati dijalog i suradnju svojih tijela nadležnih za pitanja
 normizacije što, prema dogovoru stranaka, može uključivati stvaranje okvira za
 suradnju kojim će se olakšati razmjena stručnjaka, informacija i stručnog znanja.
 ČLANAK 8.
 Suradnja u regionalnim i međunarodnim organizacijama
 1. Stranke se obvezuju razmjenjivati stajališta i surađivati u okviru regionalnih i
 međunarodnih foruma i organizacija kao što su Ujedinjeni narodi i relevantne
 agencije, programi i tijela Ujedinjenih naroda, Svjetska trgovinska organizacija
 (WTO), Ugovor o prijateljstvu i suradnji (TAC) i Azijsko-europski sastanak
 (ASEM).
 2. Stranke su također suglasne promicati suradnju skupina za strateško promišljanje,
 akademske zajednice, nevladinih organizacija i medija u područjima obuhvaćenima
 ovim Sporazumom. Takva suradnja posebno može uključivati organiziranje
 programa osposobljavanja, radionica i seminara, razmjene stručnjaka, studije i druge
 aktivnosti država članica.
 ČLANAK 9.
 Regionalna i bilateralna suradnja
 1. Za svaki sektor dijaloga i suradnje u okviru ovog Sporazuma, stavljajući
 odgovarajući naglasak na pitanja u okviru bilateralne suradnje, obje strane bit će
 suglasne izvršiti povezane aktivnosti na bilateralnoj ili regionalnoj razini ili
 kombinacijom obaju okvira. Odabirom prikladnog okvira stranke će pokušati u
 najvećoj mogućoj mjeri povećati utjecaj i pojačati uključenost svih zainteresiranih
 stranaka te istodobno na najbolji mogući način iskoristiti dostupne resurse, uzimajući
 u obzir političku i institucionalnu izvedivost te osiguravajući koherentnost s drugim
 aktivnostima koje uključuju Europsku uniju i druge partnere ASEM-a.
 2. Stranke mogu, prema potrebi, odlučiti proširiti financijsku potporu za aktivnosti
 suradnje u područjima koja su obuhvaćena sporazumom ili povezana s njim,
 sukladno svojim financijskim postupcima i resursima.
 HR 11 HR
 ---pagebreak--- GLAVA III.
 SURADNJA U PODRUČJU ODRŽIVOG RAZVOJA
 ČLANAK 10.
 Opća načela
 1. Glavni cilj razvojne suradnje jest smanjenje siromaštva, čime se radi na ostvarivanju
 milenijskih razvojnih ciljeva u kontekstu održivog razvoja i integracije u svjetsko
 gospodarstvo. Stranke su suglasne održavati redovit dijalog o razvojnoj suradnji, u
 skladu s vlastitim prioritetima i područjima od obostranog interesa.
 2. Ciljevi strategija razvojne suradnje stranaka bit će među ostalim:
 (a) promicanje ljudskog i socijalnog razvoja;
 (b) postizanje održivog gospodarskog rasta;
 (c) promicanje ekološke održivosti, obnove i najboljih praksi te očuvanje prirodnih
 resursa;
 (d) sprečavanje i suzbijanje posljedica klimatskih promjena;
 (e) potpora politikama i instrumentima usmjerenima na daljnju integraciju u svjetsko
 gospodarstvo i međunarodni trgovinski sustav;
 (f) provođenje procesa u skladu s Pariškom deklaracijom o učinkovitosti pomoći,
 Planom djelovanja iz Accre i drugim međunarodnim obvezama čiji je cilj poboljšanje
 provedbe i učinkovitosti pomoći.
 HR 12 HR
 ---pagebreak--- ČLANAK 11.
 Gospodarski razvoj
 1. Strankama je cilj promicanje uravnoteženog gospodarskog rasta, smanjenje
 siromaštva i smanjenje socijalne gospodarske nejednakosti.
 2. Stranke potvrđuju svoju predanost postizanju milenijskih razvojnih ciljeva i trebale
 bi ponovno potvrditi svoju predanost Pariškoj deklaraciji o učinkovitosti pomoći iz
 2005.
 3. Sporazumom bi se trebale obuhvatiti i obveze u području socijalnih i ekoloških
 aspekata trgovine, čime bi se ponovno potvrdilo da bi se u trgovini trebao promicati
 održiv razvoj u svim njegovim dimenzijama te procjena njezinih gospodarskih,
 društvenih i ekoloških posljedica.
 HR 13 HR
 ---pagebreak--- ČLANAK 12.
 Društveni razvoj
 1. Stranke nastoje naglasiti potrebu za gospodarskim i socijalnim politikama koje se
 međusobno osnažuju, istaknuti ključnu ulogu omogućavanja dostojanstvenog rada i
 obvezati stranke na podupiranje socijalnog dijaloga.
 2. Stranke nastoje pridonijeti učinkovitoj provedbi temeljnih standarda rada
 Međunarodne organizacije rada te jačanju suradnje u području zapošljavanja i
 socijalnih pitanja.
 3. Stranke nadalje nastoje promicati politike namijenjene osiguravanju dostupnosti i
 zaliha hrane za stanovništvo i hrane za životinje na ekološki prihvatljiv i održiv
 način.
 ČLANAK 13.
 Okoliš
 1. Stranke ponovno potvrđuju potrebu za visokom razinom zaštite okoliša te za
 očuvanjem i upravljanjem prirodnim resursima i biološkom raznolikošću, uključujući
 šume, u postizanju održivog razvoja.
 2. Strankama je cilj promicanje ratifikacije, provedba multilateralnih sporazuma o
 okolišu u području zaštite okoliša i usklađenost s njima.
 3. Stranke nastoje ojačati suradnju u globalnim pitanjima zaštite okoliša, posebno u
 pogledu klimatskih promjena.
 HR 14 HR
 ---pagebreak--- GLAVA IV.
 SURADNJA U PITANJIMA TRGOVINE I ULAGANJA
 ČLANAK 14.
 Opća načela
 1. Stranke vode dijalog o bilateralnoj i multilateralnoj trgovini i pitanjima povezanima s
 trgovinom u cilju jačanja bilateralnih trgovinskih odnosa i poboljšanja
 multilateralnog sustava trgovine.
 2. Stranke se obvezuju promicati razvoj i diversifikaciju uzajamnih trgovinskih
 razmjena do najviše moguće razine i za uzajamnu korist. Cilj im je postići poboljšane
 uvjete pristupa tržištu nastojeći eliminirati prepreke u trgovini, posebno
 pravovremenim uklanjanjem netarifnih ograničenja i poduzimanjem mjera za
 poboljšanje transparentnosti, uzimajući u obzir rad koji su u tom području obavile
 međunarodne organizacije.
 3. Priznavajući da trgovina ima izuzetno važnu ulogu u razvoju i da se pomoć u obliku
 programa povlastica za trgovinu pokazala korisnom za zemlje u razvoju, stranke
 nastoje ojačati međusobno savjetovanje o takvoj pomoći u potpunoj sukladnosti s
 WTO-om.
 4. Stranke se međusobno obavješćuju o razvoju trgovine i politika povezanih s
 trgovinom kao što su poljoprivredna politika, politika o sigurnosti hrane, politika
 zaštite potrošača i politika u području zaštite okoliša.
 5. Stranke potiču dijalog i suradnju kako bi razvile međusobne trgovinske i
 investicijske odnose, uključujući rješavanje trgovinskih problema, među ostalim, u
 područjima navedenima u člancima 10. – 27.
 ČLANAK 15.
 Sanitarna i fitosanitarna pitanja (SPS)
 1. Stranke surađuju u području sigurnosti hrane te u sanitarnim i fitosanitarnim
 pitanjima radi zaštite života ili zdravlja ljudi, životinja ili biljaka na državnom
 području stranaka.
 2. Stranke raspravljaju i razmjenjuju informacije o svojim mjerama kako su definirane
 u okviru Sporazuma WTO-a o sanitarnim i fitosanitarnim mjerama (SPS),
 Međunarodne konvencije za zaštitu bilja (IPPC), Svjetske organizacije za zdravlje
 životinja (OIE) i Komisije za Codex Alimentarius (CAC).
 3. Stranke su suglasne poboljšati međusobno razumijevanje i suradnju u pitanjima SPS-
 a i dobrobiti životinja. Izgradnja takvih kapaciteta prilagođena je potrebama svake
 stranke i provodi se kako bi se svakoj stranci pomoglo u postizanju sukladnosti s
 pravnim okvirom druge stranke.
 4. Stranke uspostavljaju pravovremeni dijalog o pitanjima SPS-a na zahtjev bilo koje
 stranke kako bi se razmotrila pitanja u vezi s SPS-om i druga povezana hitna pitanja
 iz ovog članka.
 HR 15 HR
 ---pagebreak--- ČLANAK 16.
 Tehničke prepreke u trgovini
 Stranke promiču upotrebu međunarodnih standarda te surađuju i razmjenjuju
 informacije o standardima, postupcima ocjenjivanja sukladnosti i tehničkim
 propisima, posebno u okviru Sporazuma WTO-a o tehničkim preprekama u trgovini.
 ČLANAK 17.
 Carinska suradnja
 1. Stranke će obratiti posebnu pozornost na povećanje zaštite i sigurnosti međunarodne
 trgovine, uključujući usluge prijevoza, te učinkovitu i djelotvornu carinsku provedbu
 prava intelektualnog vlasništva, osiguravajući uravnotežen pristup između
 olakšavanja trgovine i borbe protiv prijevara i nepravilnosti.
 2. Ne dovodeći u pitanje druge oblike suradnje predviđene ovim Sporazumom, stranke
 izražavaju interes za razmatranjem mogućnosti zaključivanja, u budućnosti,
 protokola o suradnji u području carina i uzajamne pomoći unutar institucionalnog
 okvira utvrđenog u ovom Sporazumu.
 ČLANAK 18.
 Olakšavanje trgovine
 Stranke razmjenjuju iskustva i ispituju mogućnosti pojednostavljivanja uvoza,
 izvoza, provoza i drugih carinskih postupaka, povećavaju transparentnost propisa o
 trgovini i carini, razvijaju carinsku suradnju i učinkovite mehanizme uzajamne
 administrativne pomoći te nastoje uskladiti stajališta i zajednički djelovati u
 kontekstu relevantnih međunarodnih inicijativa, uključujući olakšavanje trgovine.
 ČLANAK 19.
 Ulaganja
 Stranke potiču veći tok ulaganja razvojem privlačnog i stabilnog okruženja za
 uzajamna ulaganja postojanim dijalogom čiji je cilj jačanje razumijevanja i suradnje
 u pitanjima povezanima s ulaganjima, istraživanje administrativnih mehanizama radi
 olakšavanja tokova ulaganja te promicanje stabilnih, transparentnih, otvorenih i
 nediskriminirajućih pravila za ulagače.
 HR 16 HR
 ---pagebreak--- ČLANAK 20.
 Politika tržišnog natjecanja
 Stranke promiču učinkovito uspostavljanje i primjenu pravila tržišnog natjecanja i
 širenja informacija kako bi se povećala transparentnost i pravna sigurnost za
 poduzeća koja djeluju na tržištima stranaka. Stranke bi trebale razmjenjivati stajališta
 o pitanjima povezanima s protutržišnom praksom, koja bi mogla imati štetan učinak
 na bilateralnu trgovinu i tokove ulaganja.
 ČLANAK 21.
 Usluge
 Stranke uspostavljaju postojan dijalog čiji je posebni cilj razmjena informacija o
 njihovim regulatornim okvirima, promicanje pristupa na njihova tržišta, promicanje
 pristupa izvorima kapitala i tehnologije te promicanje trgovine uslugama između
 obiju regija i na tržištima trećih zemalja.
 ČLANAK 22.
 Kretanje kapitala
 Stranke nastoje olakšati kretanja kapitala kako bi promicale ciljeve ovog Sporazuma.
 ČLANAK 23.
 Javna nabava
 Strankama je cilj utvrditi postupovna pravila, uključujući odgovarajuće odredbe o
 transparentnosti i osporavanju kojima se podupire uspostavljanje učinkovitog sustava
 javne nabave, u okviru kojeg se promiče postizanje najbolje vrijednosti za novac u
 javnoj nabavi i olakšava međunarodna trgovina.
 Stranke surađuju kako bi postigle otvaranje tržišta javne nabave obiju stranaka radi
 ostvarenja uzajamne koristi.
 ČLANAK 24.
 Transparentnost
 Stranke prepoznaju važnost transparentnosti i pravičnog postupka u primjeni svojih
 zakona i propisa povezanih s trgovinom te u tu svrhu ponovno potvrđuju svoje
 obveze iz članka X. Općeg sporazuma o carinama i trgovini iz 1994. i iz članka III.
 Općeg sporazuma o trgovini uslugama.
 HR 17 HR
 ---pagebreak--- ČLANAK 25.
 Sirovine
 1. Stranke su sporazumne jačati suradnju i promicati obostrano razumijevanje u
 području sirovina.
 2. Tom suradnjom i promicanjem obostranog razumijevanja treba obuhvatiti teme
 poput regulatornog okvira za sektore sirovina (uključujući upravljanje dohotkom od
 rudarstva za društveno-gospodarski razvoj te zaštitu okoliša i sigurnosne propise u
 sektorima rudarstva i sirovina) i trgovine sirovinama. Kako bi se potakla bolja
 suradnja i međusobno razumijevanje, bilo koja stranka može zatražiti ad hoc
 sastanke koji se odnose na sirovine.
 3. Stranke prepoznaju da je transparentan, nediskriminirajući okoliš koji nije
 štetan i koji se temelji na pravilima najbolji način za stvaranje okruženja pogodnog
 za strana izravna ulaganja u području proizvodnje i trgovine sirovinama.
 4. Uzimajući u obzir svoje gospodarske politike i ciljeve te u cilju poticanja
 trgovine, stranke su suglasne promicati suradnju u uklanjanju prepreka u trgovini
 sirovinama.
 5. Na zahtjev bilo koje od stranaka, svako pitanje o trgovini sirovinama može se
 postaviti i o njemu se može raspravljati tijekom sjednica Zajedničkog odbora i
 pododbora, koji imaju ovlasti o njima donositi odluke na temelju članka 56. u skladu
 s načelima navedenima u prethodnim stavcima.
 HR 18 HR
 ---pagebreak--- ČLANAK 26.
 Regionalna politika
 Stranke potiču politiku regionalnog razvoja.
 ČLANAK 27.
 Zaštita intelektualnog vlasništva
 1. Stranke ponovno potvrđuju veliku važnost koju pridaju zaštiti prava
 intelektualnog vlasništva i obvezuju se uspostaviti odgovarajuće mjere u cilju
 osiguravanja odgovarajuće i učinkovite zaštite i provedbe takvih prava, posebno u
 odnosu na povredu prava intelektualnog vlasništva.
 Nadalje, stranke su suglasne što je prije moguće sklopiti bilateralni sporazum o
 oznakama zemljopisnog podrijetla.
 2. Stranke razmjenjuju informacije i iskustva u pitanjima kao što su prakticiranje,
 promicanje, širenje, pojednostavljivanje, upravljanje, usklađivanje, zaštita i
 učinkovita primjena prava intelektualnog vlasništva, sprečavanje kršenja tih prava,
 borba protiv krivotvorenja i piratstva carinskom suradnjom i drugim prikladnim
 oblicima suradnje, te uspostavljanje i jačanje organizacija za kontrolu i zaštitu takvih
 prava. Stranke si međusobno pomažu u poboljšanju zaštite, upotrebe i
 komercijalizacije intelektualnog vlasništva na temelju europskog iskustva te
 poboljšanju širenja znanja o tim pitanjima.
 ČLANAK 28.
 Pododbor za trgovinu i ulaganja
 1. Ovime se osniva Pododbor za trgovinu i ulaganja.
 2. Pododbor pomaže Zajedničkom odboru u obavljanju njegovih zadaća tako što
 će se baviti svim područjima obuhvaćenima ovim poglavljem.
 3. Pododbor donosi svoj poslovnik.
 HR 19 HR
 ---pagebreak--- GLAVA V.
 SURADNJA U PODRUČJU PRAVDE, SLOBODE I SIGURNOSTI
 ČLANAK 29.
 Vladavina prava i pravna suradnja
 1. U okviru svoje suradnje u području pravde, slobode i sigurnosti stranke
 posebnu važnost pridaju učvršćivanju vladavine prava i jačanju institucija na svim
 razinama, a posebno u područjima provedbe zakona i rada pravosuđa.
 2. Suradnja između stranaka uključivat će i razmjenu informacija o pravnim
 sustavima i zakonodavstvu. Stranke nastoje razviti uzajamnu pravnu pomoć unutar
 postojećeg pravnog okvira.
 ČLANAK 30.
 Zaštita osobnih podataka
 1. Stranke su suglasne surađivati kako bi poboljšale razinu zaštite osobnih
 podataka u skladu s najvišim međunarodnim normama, kao što su one sadržane,
 među ostalim, u Smjernicama UN-a za uređenje kompjuteriziranih datoteka koje
 sadrže osobne podatke (Rezolucija 45/95 Opće skupštine UN-a od 14. prosinca
 1990.).
 2. Suradnja u zaštiti osobnih podataka može uključivati, među ostalim, tehničku
 pomoć u obliku razmjene informacija i stručnog znanja.
 HR 20 HR
 ---pagebreak--- ČLANAK 31.
 Suradnja u području migracija
 1. Stranke uspostavljaju suradnju usmjerenu na sprečavanje nezakonite imigracije
 i nezakonite prisutnosti fizičkih osoba njihove nacionalnosti na državnom području
 druge stranke.
 2. U okviru suradnje u cilju sprečavanja nezakonite imigracije, stranke pristaju
 ponovno primiti, bez nepotrebnog odlaganja, svoje državljane koji ne ispunjavaju ili
 koji više ne ispunjavaju uvjete na snazi za ulazak, prisutnost ili boravak na državnom
 području druge stranke. U tom će cilju stranke svojim državljanima osigurati
 odgovarajuće identifikacijske dokumente za takve potrebe. Ako osoba koja treba biti
 ponovno primljena ne posjeduje isprave ili druge dokaze svojeg državljanstva,
 nadležna diplomatska i konzularna predstavništva države članice ili Mongolije na
 zahtjev Mongolije ili države članice u pitanju dogovorit će razgovor s tom osobom
 kako bi se utvrdilo njezino državljanstvo.
 3. EU financijski pomaže u provedbi tog dogovora relevantnim bilateralnim
 instrumentima suradnje.
 4. Stranke su suglasne pregovarati, na zahtjev bilo koje od stranaka, o sporazumu
 između EU-a i Mongolije kojim bi se uredile posebne obveze ponovnog primanja
 svojih državljana i u koji bi bile uključene obveze državljana drugih zemalja i osoba
 bez državljanstva.
 ČLANAK 32.
 Suradnja u borbi protiv nedopuštenih droga
 1. Stranke surađuju kako bi osigurale uravnotežen pristup učinkovitom
 koordinacijom između nadležnih tijela, uključujući ona iz zdravstvenog,
 pravosudnog i carinskog sektora te sektora unutarnjih poslova, kao i drugih
 relevantnih sektora radi smanjivanja opskrbe, trgovine i potražnje za nedopuštenim
 drogama te uz poštovanje ljudskih prava. Cilj je te suradnje i smanjiti štetne
 posljedice droga, riješiti problem proizvodnje, prodaje i korištenja sintetičkih droga
 te učinkovitije sprečavati zlouporabu prekursora za droge koji se upotrebljavaju za
 nezakonitu proizvodnju opojnih droga i psihotropnih tvari.
 2. Stranke su suglasne o načinima suradnje koji su potrebni za postizanje tih
 ciljeva. Djelovanje se temelji na zajednički usuglašenim načelima u skladu s
 odgovarajućim međunarodnim konvencijama, Političkom izjavom i Posebnom
 izjavom o vodećim načelima za smanjenje potražnje za drogama, koje su odobrene
 na Dvadesetom izvanrednom zasjedanju Opće skupštine Ujedinjenih naroda o
 drogama (UNGASS) u lipnju 1998., te Planom djelovanja donesenim na 52.
 zasjedanju Komisije Ujedinjenih naroda za opojne droge u ožujku 2009.
 3. Suradnja između stranaka sastoji se od tehničke i administrativne pomoći,
 posebno u sljedećim područjima: izradi nacrta nacionalnog zakonodavstva i politika,
 uspostavi nacionalnih institucija i informativnih centara, potpori nastojanjima u
 civilnom društvu u području droga te nastojanjima za smanjenje potražnje za
 drogama i njihovih štetnih posljedica, izobrazbi osoblja, istraživanjima povezanima s
 drogom i sprečavanju zlouporabe prekursora za droge koji se upotrebljavaju za
 HR 21 HR
 ---pagebreak--- nezakonitu proizvodnju opojnih droga i psihotropnih tvari. Stranke se mogu složiti
 oko uvrštavanja drugih područja.
 ČLANAK 33.
 Suradnja u suzbijanju organiziranog kriminala i korupcije
 Stranke su suglasne surađivati u borbi protiv organiziranog, gospodarskog i
 financijskog kriminala te korupcije. Cilj je takve suradnje posebno provedba i
 promicanje relevantnih međunarodnih standarda i instrumenata, kao što su
 Konvencija UN-a protiv transnacionalnog organiziranog kriminala i protokoli kojima
 se dopunjuje te Konvencija UN-a protiv korupcije.
 ČLANAK 34.
 Suradnja u borbi protiv pranja novca i financiranja terorizma
 1. Stranke su suglasne da je potrebno surađivati i djelovati u cilju sprečavanja
 uporabe njihovih financijskih sustava i određenih nefinancijskih poduzeća i
 zanimanja za pranje prihoda od svih kaznenih aktivnosti kao što su krijumčarenje
 droge i korupcija.
 2. Stranke su sporazumne promicati tehničku i administrativnu pomoć čiji je cilj
 razvoj i provedba propisa te učinkovito funkcioniranje mehanizama za borbu protiv
 pranja novca i financiranja terorizma. Suradnjom se posebno omogućuje razmjena
 relevantnih informacija u okviru zakonodavstva svake od stranaka i donošenja
 odgovarajućih standarda za borbu protiv pranja novca i financiranja terorizma
 jednakih onima koje su donijeli Unija i međunarodna tijela aktivna u tom području,
 kao što je Radna skupina za financijsko djelovanje (FATF).
 HR 22 HR
 ---pagebreak--- GLAVA VI.
 SURADNJA U DRUGIM SEKTORIMA
 ČLANAK 35.
 Suradnja u području ljudskih prava
 1. Stranke su suglasne surađivati u promicanju i učinkovitoj zaštiti ljudskih prava,
 uključujući s obzirom na ratifikaciju i provedbu međunarodnih instrumenata u
 području ljudskih prava.
 2. Takva suradnja među ostalim može uključivati:
 (a) podupiranje izrade i provedbe nacionalnog akcijskog plana u području ljudskih
 prava;
 (b) promicanje ljudskih prava i edukacija o njima;
 (c) jačanje nacionalnih i regionalnih institucija koje djeluju u području ljudskih
 prava;
 (d) pokretanje sadržajnog, širokog dijaloga o ljudskim pravima;
 (e) jačanje suradnje unutar institucija Ujedinjenih naroda koje djeluju u području
 ljudskih prava.
 ČLANAK 36.
 Suradnja u području financijskih usluga
 1. Stranke su suglasne raditi na približavanju zajedničkih pravila i normi te jačati
 suradnju u cilju poboljšanja računovodstvenih, nadzornih i regulatornih bankarskih
 sustava, osiguranja i drugih dijelova financijskog sektora.
 2. Stranke surađuju u razvoju pravnog regulatornog okvira, infrastrukture i
 ljudskih resursa te u uvođenju korporativnog upravljanja i međunarodnih standarda
 računovodstva na tržište kapitala u Mongoliji u okviru bilateralne suradnje u skladu s
 dokumentom o uzajamnom razumijevanju o financijskim uslugama sklopljenim u
 skladu s Općim sporazumom o trgovini uslugama (GATS) i WTO-om.
 ČLANAK 37.
 Dijalog o gospodarskoj politici
 1. Stranke su suglasne surađivati u promicanju razmjene informacija o svojim
 gospodarskim trendovima i politikama te dijeljenju iskustva u koordinaciji
 gospodarskih politika u kontekstu regionalne gospodarske suradnje i integracije.
 2. Stranke nastoje produbiti dijalog između svojih nadležnih tijela za gospodarska
 pitanja koja, prema dogovoru stranaka, mogu uključivati područja kao što su
 monetarna politika, fiskalna politika, uključujući oporezivanje poduzeća, javne
 financije te makroekonomska stabilizacija i vanjski dug.
 3. Stranke surađuju i promiču uzajamno razumijevanje u području gospodarske
 diversifikacije i industrijskog razvoja.
 HR 23 HR
 ---pagebreak--- ČLANAK 38.
 Dobro upravljanje u području poreza
 U cilju jačanja i razvoja gospodarskih aktivnosti, uzimajući pritom u obzir potrebu
 razvoja odgovarajućeg regulatornog okvira, stranke uviđaju i obvezuju se provoditi
 načela dobrog upravljanja u području poreza, kao što su se obvezale države članice
 na razini Unije. U tu svrhu, ne dovodeći u pitanje nadležnosti Unije i država članica,
 stranke će poboljšavati međunarodnu suradnju u području poreza, olakšavati ubiranje
 zakonitih poreznih prihoda i razvijati mjere za djelotvornu primjenu prethodno
 navedenih načela.
 ČLANAK 39.
 Suradnja u području industrijske politike i MSP-ova
 Uzimajući u obzir svoje gospodarske politike i ciljeve, stranke su suglasne promicati
 suradnju u svim područjima industrijske politike koje smatraju prikladnima, u cilju
 poboljšanja konkurentnosti malih i srednjih poduzeća, među ostalim:
 (a) razmjenom informacija i iskustava u vezi sa stvaranjem okvirnih uvjeta za
 mala i srednja poduzeća kako bi se povećala njihova konkurentnost;
 (b) promicanjem kontakata među gospodarskim subjektima, poticanjem
 zajedničkih ulaganja i uspostavljanjem zajedničkih pothvata i informativnih mreža,
 naročito u okviru postojećih horizontalnih programa Europske unije, posebno
 stimulirajući prijenos soft i hard tehnologije između partnera;
 (c) pružanjem informacija i poticanjem inovacija te razmjenom dobre prakse u
 pristupu financijskim sredstvima, uključujući mikropoduzeća i mala poduzeća;
 (d) olakšavanjem i podupiranjem relevantnih aktivnosti koje su uspostavili
 privatni sektori obiju stranaka;
 (e) promicanjem dostojanstvenog rada, društvene odgovornosti poduzećâ i
 poticanjem odgovornih poslovnih praksi, uključujući održivu potrošnju i
 proizvodnju. U okviru te suradnje uzima se u obzir i potrošačka dimenzija, kao što su
 informacije o proizvodima i uloga potrošača na tržištu;
 (f) zajedničkim istraživačkim projektima u odabranim industrijskim područjima i
 suradnjom u vezi sa standardima i postupcima ocjene sukladnosti te tehničkim
 propisima o kojima su se stranke usuglasile;
 (g) pružanjem pomoći informiranjem o tehnikama i tehnologijama modernizacije
 postrojenja za pročišćavanje otpadnih voda iz obrade kože;
 (h) razmjenjivanjem informacija i preporučivanjem partnera i prilika za suradnju u
 području trgovine i ulaganja u okviru postojećih mreža kojima obje stranke imaju
 pristup;
 (i) podupiranjem suradnje privatnih poduzeća obiju stranaka, posebno malih i
 srednjih poduzeća;
 (j) razmatranjem pregovora o dodatnom sporazumu o razmjeni informacija,
 radionicama o intenzivnijoj suradnji i drugim promotivnim događanjima između
 malih i srednjih poduzeća iz obiju stranaka;
 HR 24 HR
 ---pagebreak--- (k) pružanjem informacija o tehničkoj pomoći za izvoz hrane i poljoprivrednih
 proizvoda na europsko tržište u okviru povlaštenog sustava Europske unije.
 ČLANAK 40.
 Turizam
 1. Vođene Globalnim etičkim kodeksom u turizmu Svjetske turističke
 organizacije i načelima održivosti na kojima se temelji postupak lokalne Agende 21,
 stranke nastoje poboljšati razmjenu informacija i uspostaviti najbolju praksu kako bi
 se osigurao uravnotežen i održiv razvoj turizma.
 2. Stranke su suglasne razvijati suradnju u očuvanju i što većem iskorištavanju
 potencijala prirodnog i kulturnog naslijeđa, ublažavanju negativnih učinaka turizma
 te povećavanju pozitivnog doprinosa turizma održivom razvoju lokalnih zajednica,
 među ostalim, razvojem ekoturizma, poštujući integritet i interese lokalnih i
 autohtonih zajednica i poboljšavajući osposobljavanje u industriji turizma.
 ČLANAK 41.
 Informacijsko društvo
 1. Svjesne činjenice da su informacijske i komunikacijske tehnologije ključni
 elementi suvremenog života i od iznimne važnosti za gospodarski i društveni razvoj,
 stranke nastoje razmjenjivati stajališta o svojim politikama u tom području radi
 promicanja gospodarskog razvoja.
 2. Suradnja u tom području usmjerena je, među ostalim, na:
 (a) sudjelovanje u sveobuhvatnom regionalnom dijalogu o različitim aspektima
 informacijskog društva, posebno o elektroničkim komunikacijskim politikama i
 propisima, uključujući univerzalne službe, licenciranje i opća ovlaštenja, zaštitu
 privatnosti i osobnih podataka te neovisnost i učinkovitost regulatornih tijela;
 (b) međupovezanost i međudjelovanje mreža i službi u strankama i u Aziji;
 (c) standardizaciju i širenje novih informacijskih i komunikacijskih tehnologija;
 (d) promicanje istraživačke suradnje između stranaka u području informacijskih i
 komunikacijskih tehnologija;
 (e) suradnju u području digitalne televizije, uključujući razmjenu iskustava o
 uporabi, regulatornim aspektima i posebno o upravljanju spektrom i istraživanjima;
 (f) suradnja u zajedničkim istraživačkim projektima u području informacijskih i
 komunikacijskih tehnologija;
 (g) sigurnosne aspekte informacijskih i komunikacijskih tehnologija, kao i na
 borbu protiv kibernetičkog kriminala;
 (h) ocjenjivanje sukladnosti telekomunikacija, uključujući radijsku opremu;
 (i) suradnju u razvoju širokopojasne mreže;
 (j) razmjenu informacija o politici tržišnog natjecanja za informacijske i
 komunikacijske tehnologije.
 HR 25 HR
 ---pagebreak--- ČLANAK 42.
 Audiovizualni sektor i mediji
 Stranke će poticati, podupirati i olakšavati razmjene, suradnju i dijalog između svojih
 relevantnih institucija i subjekata u audiovizualnom sektoru i medijima. Suglasne su
 da će uspostaviti redovit politički dijalog u tim područjima.
 ČLANAK 43.
 Znanstvena i tehnološka suradnja
 1. Stranke su suglasne surađivati u području znanstvenih istraživanja i
 tehnološkog razvoja u područjima od zajedničkog interesa i koristi.
 2. Ciljevi su takve suradnje sljedeći:
 (a) poticanje razmjene informacija i znanja o znanosti i tehnologiji, uključujući o
 provedbi politika i programa;
 (b) promicanje istraživačkih partnerstava između znanstvenih zajednica,
 istraživačkih centara, sveučilišta i industrije stranaka;
 (c) promicanje osposobljavanja i mobilnosti istraživača;
 (d) poticanje sudjelovanja institucija visokog obrazovanja, istraživačkih centara i
 industrije, uključujući mala i srednja poduzeća, u programima istraživanja i
 tehnološkog razvoja druge stranke.
 3. Suradnja može biti u obliku zajedničkih istraživačkih projekata i razmjena,
 sastanaka i osposobljavanja istraživača u okviru međunarodnih programa mobilnosti
 i razmjene, pružajući tako u najvećoj mogućoj mjeri širenje rezultata istraživanja,
 učenja i najboljih praksi.
 4. Te aktivnosti suradnje moraju biti u skladu sa zakonima i propisima obiju
 stranaka. Temelje se na načelima uzajamnosti, pravednog postupanja i obostrane
 koristi te je na taj način osigurana učinkovita zaštita intelektualnog vlasništva.
 5. Stranke su suglasne poduzeti sve kako bi se povećala osviještenost javnosti o
 mogućnostima koje se nude u okviru njihovih programa suradnje u području znanosti
 i tehnologije.
 HR 26 HR
 ---pagebreak--- ČLANAK 44.
 Energetika
 1. Stranke nastoje poboljšati suradnju u energetskom sektoru u cilju:
 (a) poboljšanja energetske sigurnosti metodama koje uključuju diversifikaciju
 opskrbe energijom i razvoj novih, održivih, inovativnih i obnovljivih oblika energije,
 uključujući, među ostalim, biogoriva i biomasu, energiju vjetra i solarnu energiju te
 stvaranje hidroenergije i podupiranje razvoja odgovarajućih političkih okvira kako bi
 se stvorili povoljni uvjeti za ulaganja i jednaki uvjeti za obnovljivu energiju i njezinu
 integraciju u relevantna politička područja;
 (b) postizanja racionalne uporabe energije s doprinosima od dobavljača i potrošača
 promicanjem energetske učinkovitosti u proizvodnji energije, prijevozu, distribuciji i
 krajnjoj uporabi;
 (c) promicanja primjene međunarodno priznatih standarda nuklearne sigurnosti,
 zaštite, neširenja i sigurnosnih mjera;
 (d) poticanja prijenosa tehnologije usmjerene ka proizvodnji i uporabi održive
 energije;
 (e) povećanja izgradnje kapaciteta i olakšavanja ulaganja u tom području na
 temelju transparentnih, nediskriminirajućih pravila prilagođenih tržištu;
 2. U tu svrhu, stranke su suglasne promicati kontakte i zajednička istraživanja u
 korist obiju stranaka, posebno s pomoću relevantnih regionalnih i međunarodnih
 okvira. S obzirom na članak 43. i zaključke Svjetskog sastanka na vrhu o održivom
 razvoju (WSSD), održanog 2002. u Johannesburgu, stranke primjećuju potrebu
 djelovanja u pogledu veza između povoljnog pristupa energetskim uslugama i
 održivog razvoja. Te aktivnosti mogu se promicati u suradnji s Energetskom
 inicijativom Europske unije, pokrenutom na WSSD-u.
 3. Trgovina nuklearnim materijalima vodi se u skladu s odredbama Ugovora o
 osnivanju Europske zajednice za atomsku energiju. Trgovina nuklearnim
 materijalima prema potrebi podliježe odredbama posebnog sporazuma koji će se
 sklopiti između Europske zajednice za atomsku energiju i Mongolije.
 HR 27 HR
 ---pagebreak--- ČLANAK 45.
 Promet
 1. Stranke su suglasne surađivati u relevantnim područjima prometne politike s
 ciljem poboljšanja prilika za ulaganja i kretanja robe i putnika, promicanja sigurnosti
 i zaštite zračnog prometa, borbe protiv gusarstva, zaštite okoliša i povećanja
 učinkovitosti svojih prometnih sustava.
 2. Suradnjom stranaka u ovom području nastoji se promicati:
 (a) razmjene podataka o njihovim prometnim politikama i praksama, posebno u
 pogledu urbanog i ruralnog prometa, zračnog prometa, prometnih logistika te
 međupovezanosti i interoperabilnosti multimodalnih prometnih mreža, kao i
 upravljanja cestama, željeznicama i zračnim lukama;
 (b) pitanja koja se odnose na satelitsku navigaciju s naglaskom na regulatorna i
 industrijska pitanja te pitanja razvoja tržišta koja su od uzajamne koristi. U tom
 pogledu, razmotrit će se europski globalni satelitski navigacijski sustavi EGNOS i
 Galileo;
 (c) dijalog u području usluga zračnog prijevoza u cilju ispitivanja razvoja odnosa u
 područjima poput sigurnosti zračnog prometa, zaštite, okoliša, upravljanja zračnim
 prometom, primjene propisa o tržišnom natjecanju te gospodarskih propisa o
 industriji zračnog prometa kako bi se poduprijelo regulatorno usklađivanje i
 uklanjanje prepreka poslovanju. Potrebno je dalje promicati projekte suradnje u
 području civilnog zrakoplovstva od obostranog interesa. Na temelju toga stranke će
 ispitati mogući opseg bliskije suradnje u području civilnog zrakoplovstva;
 (d) smanjenje emisija stakleničkih plinova iz prometnog sektora;
 (e) provedba standarda zaštite, sigurnosti i očuvanja okoliša, posebno u pogledu
 zrakoplovstva, u skladu s relevantnim međunarodnim konvencijama;
 (f) suradnja u odgovarajućim međunarodnim forumima s ciljem osiguranja bolje
 provedbe međunarodnih propisa i postizanja ciljeva utvrđenih u ovom članku.
 HR 28 HR
 ---pagebreak--- ČLANAK 46.
 Obrazovanje i kultura
 1. Stranke su suglasne promicati suradnju u području obrazovanja i kulture kojom
 se poštuje njihova raznolikost, u cilju povećanja uzajamnog razumijevanja i znanja o
 njihovim kulturama. Kako bi postigle taj cilj, stranke će podupirati i promicati
 aktivnosti njihovih kulturnih instituta i civilnog društva.
 2. Stranke nastoje poduzeti odgovarajuće mjere kako bi promicale kulturne
 razmjene i provodile zajedničke inicijative u različitim sferama kulture, uključujući
 suradnju u očuvanju baštine uz poštovanje kulturne raznolikosti.
 3. Stranke su suglasne da će se savjetovati i surađivati u relevantnim
 međunarodnim forumima, poput UNESCO-a, kako bi postigle zajedničke ciljeve i
 promicale kulturnu raznolikost i očuvanje kulturne baštine. U pogledu kulturne
 raznolikosti, stranke su suglasne i da će promicati ratifikaciju i provedbu Konvencije
 UNESCO-a o zaštiti i promicanju raznolikosti kulturnih izričaja, donesenu
 20. listopada 2005.
 4. Nadalje, stranke stavljaju naglasak na mjere za stvaranje veza između njihovih
 specijaliziranih agencija te za poticanje razmjene informacija, znanja, studenata,
 stručnjaka, mladih radnika i tehničkih resursa, iskorištavajući pritom sredstva
 dostupna u okviru programa Europske unije u Aziji u području obrazovanja i kulture,
 kao i iskustva koja su obje stranke stekle u tom području. Obje su strane suglasne i
 promicati provedbu relevantnih programa za visoko obrazovanje, kao što je program
 Erasmus Mundus, radi promicanja suradnje i modernizacije visokog obrazovanja te
 poticanja akademske mobilnosti.
 ČLANAK 47.
 Okoliš, klimatske promjene i prirodni resursi
 1. Stranke su suglasne da su potreba očuvanja prirodnih resursa i biološke
 raznolikosti te potreba održivog upravljanja njima temelj za razvoj sadašnjih i
 budućih generacija.
 2. Stranke su suglasne da se suradnjom u ovom području promiče očuvanje i
 unapređenje okoliša radi ostvarivanja održivog razvoja. U svim aktivnostima koje
 stranke poduzimaju u okviru ovog Sporazuma u obzir se uzima rezultat Svjetskog
 sastanka na vrhu o održivom razvoju i provedba relevantnih multilateralnih
 sporazuma o okolišu.
 3. Stranke su suglasne surađivati u području klimatskih promjena radi
 prilagođavanja negativnim učincima klimatskih promjena, smanjenja emisija
 stakleničkih plinova i usmjeravanja njihovih gospodarstava na put održivog
 niskougljičnog rasta. Stranke će u tom kontekstu istražiti upotrebu mehanizama
 tržišta ugljika.
 4. Stranke su suglasne surađivati radi poboljšanja obostrane učinkovitosti politika
 o trgovini i zaštiti okoliša te uključivanja ekoloških aspekata u sva područja suradnje.
 5. Stranke nastoje nastaviti i ojačati svoju suradnju u regionalnim programima za
 zaštitu okoliša, posebno u pogledu:
 HR 29 HR
 ---pagebreak--- (a) promicanja svijesti o okolišu i povećanog sudjelovanja na lokalnoj razini,
 uključujući sudjelovanje autohtonih i lokalnih zajednica, u naporima za zaštitu
 okoliša i održiv razvoj;
 (b) borbe protiv klimatskih promjena, posebno u pogledu utjecaja na okoliš i
 prirodne resurse;
 (c) izgradnje kapaciteta za sudjelovanje u multilateralnim sporazumima o okolišu i
 njihovu provedbu, uključujući bioraznolikost, biosigurnost i kemijske opasnosti;
 (d) promicanja i upotrebe ekoloških tehnologija, proizvoda i usluga, uključujući
 uporabu regulatornih i ekološki sigurnih instrumenata;
 (e) poboljšanog upravljanja šumama, uključujući borbu protiv nezakonite sječe
 šume i povezane trgovine te promicanje održivog upravljanja šumama;
 (f) sprečavanja nezakonitog prekograničnog kretanja krutog i opasnog otpada te
 proizvoda od živih modificiranih organizama;
 (g) poboljšanja kakvoće zraka, ekološki sigurnog upravljanja otpadom, održivog
 upravljanja vodnim resursima i upravljanja kemikalijama te promicanja održive
 potrošnje i proizvodnje;
 (h) zaštite i očuvanja tla i održivog upravljanja zemljištem;
 (i) djelotvornog upravljanja nacionalnim parkovima te imenovanja i zaštite
 područja bioraznolikosti i krhkih ekosustava, uz dužno poštovanje lokalnih i
 autohtonih zajednica koje žive u tim područjima ili u njihovoj blizini.
 6. Stranke potiču uzajamni pristup svojim programima u ovom području, u skladu
 s posebnim uvjetima takvih programa:
 (a) uspostavljanje mreže za praćenje rezerva vode i njezina modernizacija;
 (b) uvođenje tehnologije za desalinizaciju i ponovnu uporabu vode;
 (c) razvoj ekološkog turizma.
 ČLANAK 48.
 Poljoprivreda, stočarstvo, ribarstvo i ruralni razvoj
 Stranke su suglasne poticati dijalog u području poljoprivrede, stočarstva, ribarstva i
 ruralnog razvoja. Stranke će razmjenjivati informacije i razviti veze u području:
 (a) poljoprivredne politike te međunarodnih prehrambenih i poljoprivrednih
 izgleda općenito;
 (b) mogućnosti za olakšavanje trgovine biljkama, životinjama, stokom i stočnim
 proizvodima u cilju daljnjeg razvoja lakih industrija u ruralnom sektoru;
 (c) životinja i dobrobiti životinja;
 (d) politike ruralnog razvoja;
 (e) razmjene iskustava i mreža suradnje između lokalnih aktera ili gospodarskih
 subjekata u određenim područjima, kao što je prijenos istraživanja i tehnologije;
 (f) politike zdravlja i kvalitete biljaka, životinja i stoke, posebno Zaštićene oznake
 zemljopisnog podrijetla;
 HR 30 HR
 ---pagebreak--- (g) prijedloga i inicijativa za suradnju dostavljenih međunarodnim
 poljoprivrednim organizacijama;
 (h) razvoja održive i ekološki prihvatljive poljoprivrede, uključujući proizvodnju
 kultura, biogorivo i prijenos biotehnologije;
 (i) zaštite raznolikosti biljnog svijeta, tehnologije sjemenja, poljoprivredne
 biotehnologije;
 (j) razvoja baza podataka i informacijskih mreža o poljoprivredi i stočarstvu;
 (k) osposobljavanja u poljoprivrednom i veterinarskom sektoru.
 ČLANAK 49.
 Zdravstvo
 1. Stranke su suglasne surađivati u zdravstvenom sektoru, a bit će obuhvaćena
 područja reforme zdravstvenog sustava, glavnih zaraznih bolesti i drugih prijetnji
 zdravlju, nezaraznih bolesti te međunarodnih zdravstvenih sporazuma u cilju
 poboljšanja zdravstvenih uvjeta i podizanja razine javnog zdravlja.
 2. Suradnja se odvija posebno na sljedeće načine:
 (a) sveobuhvatnim programima čiji je cilj sustavna reforma zdravstvenog sektora,
 uključujući poboljšanje zdravstvenih sustava, zdravstvenih usluga, zdravstvenih
 uvjeta te zdravstvenih informacija;
 (b) zajedničkim aktivnostima u području epidemiologije, uključujući suradnju u
 ranom sprečavanju prijetnji zdravlju kao što su ptičja i pandemijska gripa i druge
 glavne zarazne bolesti;
 (c) sprečavanjem i kontrolom nezaraznih bolesti razmjenom informacija i dobre
 prakse, čime se promiče zdrav način života i vodi računa o glavnim odrednicama
 zdravlja, poput prehrane i ovisnosti o drogama, alkoholu i duhanu;
 (d) promicanjem provedbe međunarodnih sporazuma o zdravlju poput Okvirne
 konvencije o nadzoru nad duhanom i Međunarodnih zdravstvenih propisa.
 ČLANAK 50.
 Zapošljavanje i socijalna pitanja
 1. Stranke su suglasne poboljšati suradnju u području zapošljavanja i socijalnih
 pitanja, što uključuje suradnju u regionalnoj i socijalnoj koheziji, zdravlju i sigurnosti
 na radnom mjestu, jednakosti spolova i dostojanstvenom radu, u cilju jačanja
 socijalne dimenzije globalizacije.
 2. Stranke ponovno potvrđuju potrebu podržavanja procesa globalizacije koji je
 svima koristan te promicanja potpunog i produktivnog zapošljavanja i
 dostojanstvenog rada kao ključnog elementa održivog razvoja i smanjenja
 siromaštva, kako je prihvaćeno Rezolucijom 60/1 Opće skupštine UN-a od
 24. listopada 2005. (zaključni dokument Svjetskog sastanka na vrhu) i Ministarskom
 deklaracijom sa susreta na visokoj razini Gospodarskog i socijalnog vijeća UN-a iz
 srpnja 2006. (Gospodarsko i socijalno vijeće UN-a E/2006/L.8 od 5. srpnja 2006.).
 Stranke uzimaju u obzir karakteristike druge stranke i raznolikost svojih
 gospodarskih i socijalnih situacija.
 HR 31 HR
 ---pagebreak--- 3. Stranke ponovno potvrđuju svoju predanost potpunom poštovanju i učinkovitoj
 provedbi međunarodno priznatih temeljnih radnih i socijalnih standarda, kako su
 izneseni posebno u Deklaraciji Međunarodne organizacije rada (MOR) iz 1998. o
 temeljnim načelima i pravima na radu te u Deklaraciji MOR-a iz 2008. o socijalnoj
 pravdi za poštenu globalizaciju. Provedba relevantnih multilateralnih socijalnih i
 radnih sporazuma uzima se u obzir u svim djelatnostima koje stranke poduzimaju na
 temelju ovog Sporazuma. Stranke su suglasne surađivati i pružati tehničku pomoć,
 prema potrebi, u cilju ratifikacije i učinkovite provedbe svih konvencija MOR-a koje
 su obuhvaćene Deklaracijom MOR-a iz 1998. i drugim relevantnim konvencijama.
 4. Oblici suradnje mogu, među ostalim, obuhvaćati posebne programe i projekte,
 u skladu s uzajamnim sporazumom, kao i dijalog, suradnju i inicijative o temama od
 obostranog interesa na bilateralnoj ili multilateralnoj razini kao što je MOR.
 ČLANAK 51.
 Statistički podaci
 1. Stranke su suglasne promicati usklađivanje statističkih metoda i prakse
 uključujući prikupljanje i širenje statističkih podataka kako bi se mogle na uzajamno
 prihvatljivoj osnovi koristiti statističkim podacima o trgovini robom i uslugama te,
 općenito, podacima o bilo kojem području obuhvaćenom ovim Sporazumom za koje
 se prikupljaju, obrađuju, analiziraju i distribuiraju šire statistički podaci.
 2. Stranke su suglasne promicati uspostavljanje izravnog kontakta relevantnih
 nadležnih tijela u cilju: jačanja prijateljske suradnje u području statistike, jačanja
 izgradnje kapaciteta statističkih tijela modernizacijom i poboljšanjem kvalitete
 statističkog sustava, promicanja ljudskih resursa, osposobljavanja u svim relevantnim
 područjima i podupiranja nacionalnih statističkih sustava organiziranih u skladu s
 međunarodno prihvaćenim praksama, uključujući potrebnu infrastrukturu.
 3. Suradnja obuhvaća područja od obostranog interesa s naglaskom na sljedećim
 područjima:
 I. Gospodarske statistike:
 a. nacionalni računi
 b. poslovne statistike i registracija
 c. statistika poljoprivrede, uzgoja životinja i ruralnog razvoja
 d. okoliš i zalihe ruda
 e. industrija
 f. vanjska trgovina robom i uslugama
 g. statistika trgovine na veliko i na malo
 h. politika revizija
 i. sigurnost opskrbe hranom
 j. bilanca plaćanja
 II. Društvene statistike:
 a. rodna statistika
 HR 32 HR
 ---pagebreak--- b. statistika migracija
 c. anketa kućanstava
 III. Informacijske tehnologije
 a. razmjena iskustava o elektroničkoj tehnologiji i metodologiji pružanja
 informacijske sigurnosti, zaštite, skladištenja i privatnosti te prikupljanje tih
 iskustava
 b. razmjena iskustava o uspostavljanju internetske baze podataka za potrošače na
 temelju pristupačne internetske stranice i osposobljavanja u tom području
 c. potpora specijalistima za IT u Nacionalnom statističkom uredu Mongolije pri
 uspostavljanju informacijske baze podataka
 d. suradnja u komunikaciji s korisnicima kako bi ih se poučilo o informacijskoj
 bazi podataka
 ČLANAK 52.
 Civilno društvo
 1. Stranke prepoznaju ulogu i potencijalni doprinos organiziranog civilnog
 društva, posebno akademika, u procesu dijaloga i suradnje na temelju ovog
 Sporazuma te su suglasne promicati učinkoviti dijalog s organiziranim civilnim
 društvom i njegovo učinkovito sudjelovanje.
 2. Poštujući pravne i administrativne odredbe svake od stranaka, organizirano
 civilno društvo može:
 (a) sudjelovati u postupku donošenja politika na državnoj razini u skladu s
 demokratskim načelima;
 (b) primati informacije i sudjelovati u savjetovanjima o strategijama razvoja i
 suradnje te sektorskim politikama, posebno u područjima koja se na njega odnose,
 uključujući sve faze razvojnog procesa;
 (c) primati financijska sredstva, ako to dopuštaju interna pravila svake stranke, te
 potporu za izgradnju kapaciteta u kritičnim područjima;
 (d) sudjelovati u provedbi programa suradnje na područjima koja se na njega
 odnose.
 ČLANAK 53.
 Suradnja u modernizaciji državne i javne uprave
 Stranke su suglasne surađivati u cilju modernizacije javne uprave. Suradnja u tom
 području usmjerena je na:
 (a) poboljšanje organizacijske učinkovitosti;
 (b) povećanje učinkovitosti institucija u pružanju usluga;
 (c) osiguravanje transparentnog upravljanja javnim sredstvima i odgovornosti;
 (d) unapređenje pravnog i institucijskog okvira;
 HR 33 HR
 ---pagebreak--- (e) izgradnju kapaciteta za oblikovanje i provedbu politika (isporuka javnih
 usluga, izrada i izvršenje proračuna, borba protiv korupcije);
 (f) jačanje pravosudnih sustava i
 (g) reformu sigurnosnog sustava.
 ČLANAK 54.
 Suradnja u području upravljanja rizicima od katastrofa (DRM)
 1. Stranke su suglasne pojačati suradnju u području DRM-a stalnim razvojem i
 provedbom mjera za smanjenje rizika za zajednice i upravljanje posljedicama
 prirodnih katastrofa na svim razinama društva. Naglasak treba biti stavljen na
 preventivne mjere i proaktivan pristup opasnostima i rizicima radi smanjenja rizika i
 ranjivosti u odnosu na elementarne nepogode.
 2. Suradnja u tom području usmjerena je na sljedeće programske elemente:
 (a) smanjenje rizika od katastrofa ili njihovo sprečavanje i ublažavanje;
 (b) upravljanje znanjem, inovacije, istraživanja i obrazovanje u cilju izgradnje
 kulture sigurnosti i otpornosti na svim razinama;
 (c) pripravnost u slučaju katastrofe;
 (d) politika, institucijski kapaciteti i postizanje konsenzusa za upravljanje
 katastrofama;
 (e) reakcija u slučaju katastrofe;
 (f) procjena i praćenje rizika od katastrofe.
 HR 34 HR
 ---pagebreak--- GLAVA VII.
 SREDSTVA SURADNJE
 ČLANAK 55.
 Sredstva za suradnju i zaštitu financijskih interesa
 1. Stranke su suglasne omogućiti pristup odgovarajućim resursima, uključujući
 financijska sredstva, u mjeri u kojoj to njihovi resursi i propisi dopuštaju, kako bi se
 ispunili ciljevi suradnje utvrđeni u ovom Sporazumu.
 2. Stranke su suglasne promicati razvoj i provedbu zajedničke tehničke i
 administrativne pomoći u cilju učinkovite zaštite svojih financijskih interesa u
 području razvojne pomoći i drugih financiranih aktivnosti suradnje. Stranke odmah
 odgovaraju na zahtjeve za uzajamnu upravnu pomoć koje podnesu pravosudna i/ili
 istražna tijela bilo koje stranke i čiji je cilj jačanje borbe protiv prijevara i
 nepravilnosti.
 3. Stranke potiču Europsku investicijsku banku da nastavi svoje djelovanje u
 Mongoliji, u skladu sa svojim postupcima i kriterijima financiranja.
 4. Stranke provode financijsku pomoć u skladu s načelima dobrog financijskog
 upravljanja i surađuju u zaštiti financijskih interesa Europske unije i Mongolije.
 Stranke poduzimaju djelotvorne mjere sprečavanja i borbe protiv prijevara, korupcije
 i ostalih nezakonitih radnji, među ostalim, sredstvima uzajamne upravne pomoći i
 uzajamne pravne pomoći u područjima obuhvaćenima ovim Sporazumom. Svakim
 daljnjim sporazumom ili instrumentom financiranja koji se sklopi između stranaka
 predviđaju se posebne klauzule o financijskoj suradnji kojima su obuhvaćene
 provjere na terenu, inspekcije, kontrole i mjere za borbu protiv prijevara, uključujući,
 među ostalim, one koje provodi Europski ured za borbu protiv prijevara (OLAF).
 HR 35 HR
 ---pagebreak--- GLAVA VIII.
 INSTITUCIONALNI OKVIR
 ČLANAK 56.
 Zajednički odbor
 1. Stranke su suglasne u okviru ovog Sporazuma uspostaviti Zajednički odbor,
 koji će se sastojati od predstavnika obiju stranaka na odgovarajućoj visokoj razini i
 čije će zadaće biti:
 (a) osigurati ispravno funkcioniranje i provedbu ovog Sporazuma;
 (b) utvrditi prioritete u vezi s ciljevima ovog Sporazuma;
 (c) dati preporuke za promicanje ciljeva ovog Sporazuma.
 2. Zajednički odbor i pododbor uspostavljen na temelju članka 28. ovlašteni su, u
 svrhu postizanja ciljeva ovog Sporazuma, donositi odluke u slučajevima koji su
 predviđeni Sporazumom. Odluke se donose dogovorom između stranaka nakon
 završetka njihovih internih postupaka potrebnih za utvrđivanje stajališta svake
 stranke o tim pitanjima. Odluke su obvezujuće za stranke, koje donose mjere
 potrebne za njihovu provedbu.
 3. Zajednički odbor obično se sastaje svake godine naizmjence u Ulan Batoru i
 Bruxellesu na datum koji se određuje zajedničkim dogovorom. Izvanredne sjednice
 Zajedničkog odbora također mogu biti sazvane na temelju dogovora stranaka.
 Zajedničkim odborom naizmjenično predsjeda svaka stranka. Dnevni red sastanaka
 Zajedničkog odbora određuju stranke zajedničkim dogovorom.
 4. Zajednički odbor može osnovati specijalizirane radne skupine koje mu pomažu
 u ispunjavanju zadataka. Na svakom sastanku Zajedničkog odbora te radne skupine
 podnose mu detaljna izvješća o svojim aktivnostima.
 5. Stranke su suglasne da je zadatak Zajedničkog odbora i osigurati ispravno
 funkcioniranje svakog sektorskog sporazuma ili protokola sklopljenog ili koji će biti
 sklopljen između stranaka.
 6. Zajednički odbor donosi svoj poslovnik.
 HR 36 HR
 ---pagebreak--- GLAVA IX.
 ZAVRŠNE ODREDBE
 ČLANAK 57.
 Evolutivna klauzula
 1. Stranke mogu međusobnim dogovorom proširiti ovaj Sporazum u cilju
 poboljšanja razine suradnje, uključujući njegovim nadopunjavanjem sporazumima ili
 protokolima o posebnim sektorima ili aktivnostima.
 2. U pogledu provedbe ovog Sporazuma, svaka stranka može dati prijedloge za
 proširenje opsega suradnje, vodeći računa o iskustvu stečenom tijekom njegove
 primjene.
 ČLANAK 58.
 Ostali sporazumi
 Ne dovodeći u pitanje relevantne odredbe Ugovora o Europskoj uniji i Ugovora o
 funkcioniranju Europske unije, ovaj Sporazum i mjere poduzete na temelju njega ne
 utječu na ovlasti država članica da poduzimaju aktivnosti bilateralne suradnje s
 Mongolijom ili da sklapaju, kad je to prikladno, nove sporazume o partnerstvu i
 suradnji s Mongolijom.
 Ovaj Sporazum ne utječe na primjenu ili provedbu obveza koje su stranke preuzele u
 odnosu na treće stranke.
 ČLANAK 59.
 Ispunjavanje obveza
 1. Svaka stranka može Zajedničkom odboru uputiti svako razilaženje u primjeni
 ili tumačenju ovog Sporazuma.
 2. Ako bilo koja od stranaka smatra da druga stranka nije ispunila bilo koju svoju
 obvezu iz ovog Sporazuma, može poduzeti odgovarajuće mjere.
 3. Prije toga, osim u iznimno hitnim slučajevima, stranka Zajedničkom odboru
 dostavlja sve relevantne informacije radi iscrpnog ispitivanja stanja u cilju
 pronalaženja prihvatljivog rješenja za stranke.
 4. Pri odabiru mjera prednost se mora dati onim mjerama koje najmanje
 narušavaju provedbu ovoga Sporazuma. Druga stranka mora odmah biti obaviještena
 o tim mjerama, koje podliježu savjetovanju unutar Zajedničkog odbora ako druga
 stranka to zatraži.
 5. Stranke su suglasne da, za potrebe točnog tumačenja i praktične primjene ovog
 Sporazuma, izraz „u iznimno hitnim slučajevima” iz stavka 3. znači slučaj u kojem je
 jedna stranka izvršila bitnu povredu ovog Sporazuma. Bitna povreda Sporazuma
 sastoji se od:
 HR 37 HR
 ---pagebreak--- i. otkazivanja ovog Sporazuma koje nije dopušteno općim pravilima
 međunarodnog prava; ili
 ii. kršenja ključnih elemenata Sporazuma, odnosno njegovog članka 1. stavka 1. i
 članka 3.
 ČLANAK 60.
 Oprema
 U cilju olakšavanja suradnje u okviru ovog Sporazuma, obje stranke suglasne su
 službenicima i stručnjacima uključenima u provedbu suradnje odobriti potrebnu
 opremu za izvršenje njihovih funkcija, u skladu s internim pravilima i propisima
 obiju stranaka.
 ČLANAK 61.
 Teritorijalna primjena
 Ovaj se Sporazum primjenjuje, s jedne strane, na državnim područjima gdje se
 primjenjuje Ugovor o Europskoj uniji i Ugovor o funkcioniranju Europske unije i
 pod uvjetima utvrđenima u tim ugovorima te, s druge strane, na državnom području
 Mongolije.
 ČLANAK 62.
 Definicija stranaka
 Za potrebe ovog Sporazuma, pojam „stranke” znači Unija ili njezine države članice,
 ili Unija i njezine države članice, u skladu s njihovim ovlastima, s jedne strane, i
 Mongolija, s druge strane.
 ČLANAK 63.
 Stupanje na snagu i trajanje
 1. Ovaj Sporazum stupa na snagu prvog dana mjeseca koji slijedi nakon datuma
 na koji je posljednja stranka obavijestila drugu stranku o dovršenju pravnih
 postupaka potrebnih u tu svrhu.
 2. Ovaj Sporazum vrijedi u razdoblju od pet godina. Automatski se produžuje na
 sljedeća uzastopna razdoblja od jedne godine, osim ako jedna stranka šest mjeseci
 prije kraja bilo kojeg jednogodišnjeg razdoblja pisanim putem obavijesti drugu
 stranku o svojoj namjeri da ne produlji ovaj Sporazum.
 3. Sve izmjene ovog Sporazuma donose se zajedničkim dogovorom stranaka.
 Izmjene stupaju na snagu tek nakon što jedna stranka obavijesti drugu stranku da su
 sve potrebne formalnosti izvršene.
 4. Ako jedna stranka uvede restriktivniji trgovinski režim u pogledu izvoza
 sirovina, primjerice ako uvede nove zabrane, ograničenja, carine ili davanja bilo koje
 vrste koji ne ispunjavaju zahtjeve navedene u relevantnim odredbama članaka VIII.,
 XI., XX. ili XXI. GATT-a iz 1994., ili nisu odobreni na temelju izuzeća WTO-a ili ih
 nije odobrio Zajednički odbor ili pododbor za trgovinu i ulaganja na temelju
 HR 38 HR
 ---pagebreak--- članka 56., osim onih koji su na snazi na dan parafiranja Sporazuma, druga stranka
 može donijeti odgovarajuće mjere u skladu s člankom 59. stavcima 3. i 4.
 5. Svaka stranka može raskinuti ovaj Sporazum tako da u pisanom obliku
 obavijesti drugu stranku o otkazivanju. Raskid stupa na snagu šest mjeseci nakon što
 druga stranka zaprimi obavijest.
 ČLANAK 64.
 Obavijesti
 Obavijesti dostavljene u skladu s člankom 63. dostavljaju se glavnom tajniku Vijeća
 Europske unije i Ministarstvu vanjskih poslova Mongolije.
 ČLANAK 65.
 Vjerodostojan tekst
 Ovaj je Sporazum sastavljen na bugarskom, češkom, danskom, engleskom,
 estonskom, finskom, francuskom, grčkom, latvijskom, litavskom, mađarskom,
 malteškom, nizozemskom, njemačkom, poljskom, portugalskom, rumunjskom,
 slovačkom, slovenskom, španjolskom, švedskom, talijanskom i mongolskom jeziku,
 pri čemu je svaki od tih tekstova jednako vjerodostojan.
 HR 39 HR
 ---documentbreak--- EUROPSKA
 KOMISIJA
 Bruxelles, 29.5.2015.
 COM(2015) 226 final
 2015/0114 (NLE)
 Prijedlog
 ODLUKE VIJEĆA
 o sklapanju Okvirnog sporazuma o partnerstvu i suradnji između Europske unije i
 njezinih država članica, s jedne strane, i Mongolije, s druge strane
 HR HR
 ---pagebreak--- OBRAZLOŽENJE
 KONTEKST PRIJEDLOGA
 Vijeće je 27. srpnja 2009. ovlastilo Komisiju da pregovara o Okvirnom sporazumu o
 partnerstvu i suradnji s Mongolijom. Pregovori su započeli u Ulan Batoru u siječnju 2010., a
 završeni su u listopadu 2010. Obje strane parafirale su Sporazum o partnerstvu i suradnji u
 Ulan Batoru 20. prosinca 2010. i potpisale ga u Ulan Batoru 30. travnja 2013. Sporazumom o
 partnerstvu i suradnji nadomjestit će se postojeći pravni okvir Sporazuma o trgovinskoj i
 gospodarskoj suradnji iz 1993. između Europske ekonomske zajednice i Mongolije.
 Sporazum o partnerstvu i suradnji odraz je sve veće važnosti odnosa između EU-a i
 Mongolije, koji se temelje na zajedničkim načelima kao što su jednakost, uzajamno
 poštovanje, obostrana korist, demokracija, vladavina zakona i ljudska prava. Sporazumom o
 partnerstvu i suradnji obuhvaćene su standardne političke klauzule EU-a o ljudskim pravima,
 oružju za masovno uništenje, Međunarodnom kaznenom sudu, malom i lakom oružju i borbi
 protiv terorizma te se promiče bilateralna, regionalna i međunarodna suradnja. On predstavlja
 osnovu za učinkovitiju suradnju EU-a i njegovih država članica s Mongolijom. Njime se jača
 politička, gospodarska i sektorska suradnja u brojnim različitim političkim poljima,
 uključujući trgovinu i ulaganja, razvoj, pravosuđe, slobodu te sigurnost. Obuhvaćena su
 područja kao što su suradnja u odnosu na načela, norme i standarde, sirovine, migracije,
 organizirani kriminal i korupciju, industrijsku politiku i mala i srednja poduzeća, turizam,
 energetiku, obrazovanje i kulturu, okoliš, klimatske promjene i prirodne resurse,
 poljoprivredu, zdravstvo, civilno društvo te modernizaciju državne i javne uprave.
 Na temelju Sporazuma o partnerstvu i suradnji EU-u će se omogućiti preuzimanje veće
 odgovornosti i ostvarivanje većeg utjecaja u regiji te će tako moći promicati europske
 vrijednosti i proširiti konkretnu suradnju u brojnim područjima od obostranog interesa.
 Komisija napominje da bi se, na temelju presude Suda Europske unije od 11. lipnja 2014. u
 Predmetu C-377/12 Europska komisija protiv Vijeća Europske unije u vezi s Odlukom Vijeća
 o potpisivanju Sporazuma o partnerstvu i suradnji s Filipinima, ovaj prijedlog trebao temeljiti
 na članku 207., članku 209. i članku 218. stavku 6. Ugovora o funkcioniranju Europske unije
 (UFEU).
 Komisija skreće pozornost Vijeća na treću uvodnu izjavu od kraja u Sporazumu o partnerstvu
 i suradnji o položaju Ujedinjene Kraljevine, Irske i Danske na temelju Protokola 21 i 22 uz
 ugovore. S obzirom na prethodno navedenu presudu slijedi da se protokoli iz uvodne izjave ne
 primjenjuju na sâm Sporazum o partnerstvu i suradnji. EU bi verbalnom notom trebao
 obavijestiti Mongoliju o tim unutarnjim promjenama.
 HR 2 HR
 ---pagebreak--- 2015/0114 (NLE)
 Prijedlog
 ODLUKE VIJEĆA
 o sklapanju Okvirnog sporazuma o partnerstvu i suradnji između Europske unije i
 njezinih država članica, s jedne strane, i Mongolije, s druge strane
 VIJEĆE EUROPSKE UNIJE,
 uzimajući u obzir Ugovor o funkcioniranju Europske unije, a posebno njegove članke 207. i
 209., u vezi s njegovim člankom 218. stavkom 6. točkom (a),
 uzimajući u obzir prijedlog Europske komisije,
 uzimajući u obzir pristanak Europskog parlamenta1,
 budući da:
 (1) U skladu s Odlukom Vijeća od 14. svibnja 2012., Okvirni sporazum o partnerstvu i
 suradnji između Europske unije i njezinih država članica, s jedne strane, i Mongolije, s
 druge strane, potpisan je 30. travnja 2013., podložno njegovu kasnijem sklapanju2.
 (2) Sporazum bi trebalo odobriti u ime Europske unije,
 DONIJELO JE OVU ODLUKU:
 Članak 1.
 Okvirni sporazum o partnerstvu i suradnji između Europske unije i njezinih država članica, s
 jedne strane, i Mongolije, s druge strane, odobrava se u ime Unije.
 Tekst Sporazuma priložen je ovoj Odluci.
 Članak 2.
 Visoka predstavnica Unije za vanjske poslove i sigurnosnu politiku, u skladu sa svojim
 odgovornostima koje proizlaze iz ugovorâ, predsjeda zajedničkim odborom koji se predviđa
 člankom 56. Sporazuma.
 Unija ili, ovisno o slučaju, Unija i države članice, zastupljene su u Zajedničkom odboru
 ovisno o temi o kojoj je riječ.
 Članak 3.
 Predsjednik Vijeća imenuje osobu koja je ovlaštena u ime Unije dati obavijest predviđenu
 člankom 63. stavkom 1. Sporazuma.
 1
 SL C , , str. .
 2
 SL L 134/4 (24.5.2012.)
 HR 3 HR
 ---pagebreak--- Članak 4.
 Ova Odluka stupa na snagu na dan donošenja. Objavljuje se u Službenom listu Europske
 unije.
 Sastavljeno u Bruxellesu
 Za Vijeće
 Predsjednik
 HR 4 HR